BEGRUNDELSE

1. BAGGRUND FOR FORSLAGET

Den 26. marts 2010 godkendte Det Europæiske Råd Europa-Kommissionens forslag til en ny strategi for vækst og beskæftigelse, Europa 2020[1], baseret på en øget koordinering af de økonomiske politikker, som vil fokusere på nøgleområder, hvor der skal gøres en særlig indsats for at styrke Europas bæredygtige vækstpotentiale og konkurrenceevne. I den henseende nåede Det Europæiske Råd til enighed om overordnede EU-mål, som udgør de fælles målsætninger, der skal være retningsgivende for medlemsstaternes og Unionens indsats.

Traktaten om Den Europæiske Unions funktionsmåde foreskriver, at medlemsstaterne betragter deres økonomiske politikker og fremme af beskæftigelsen som spørgsmål af fælles interesse og samordner dem i Rådet. I to forskellige artikler foreskrives det, at Rådet vedtager de overordnede økonomiske retningslinjer (artikel 121) og retningslinjer for beskæftigelsespolitikker (artikel 148), og det præciseres, at sidstnævnte skal være i overensstemmelse med førstnævnte. I betragtning af dette retsgrundlag fremlægges retningslinjerne for beskæftigelsespolitikkerne og de økonomiske politikker i to separate — men tæt forbundne — retlige instrumenter:

– Rådets henstilling om de overordnede retningslinjer for medlemsstaternes og Unionens økonomiske politikker – Del I i de integrerede retningslinjer for Europa 2020

– Rådets afgørelse om retningslinjer for medlemsstaternes beskæftigelsespolitikker – Del II i de integrerede retningslinjer for Europa 2020.

Disse retningslinjer, som gennemføres ved ovennævnte retlige instrumenter, udgør tilsammen de integrerede retningslinjer for gennemførelse af Europa 2020-strategien. Retningslinjerne for beskæftigelsen blev vedtaget den 21. oktober 2010, og som fastsat i afgørelsen om vedtagelse heraf bør de være stabile indtil 2014, således at der kan fokuseres på gennemførelsen.

De overordnede mål og prioriteter i retningslinjerne for beskæftigelsespolitikkerne gælder fortsat. I medfør af artikel 148, stk. 2, skal deres gyldighed for 2014 bekræftes af en rådsafgørelse efter høring af Europa-Parlamentet, Det Europæiske Økonomiske og Sociale Udvalg, Regionsudvalget og Beskæftigelsesudvalget.

2. RESULTAT AF HØRINGER AF INTERESSEREDE PARTER OG KONSEKVENSANALYSER

Uoplyst.

3. JURIDISKE ASPEKTER AF FORSLAGET

EUT L 308 af 24.11.2010, s. 46.

2013/0392 (NLE)

Forslag til

RÅDETS AFGØRELSE

om retningslinjer for medlemsstaternes beskæftigelsespolitikker

RÅDET FOR DEN EUROPÆISKE UNION HAR —

under henvisning til traktaten om Den Europæiske Unions funktionsmåde, særlig artikel 148, stk. 2,

under henvisning til forslag fra Europa-Kommissionen,

under henvisning til udtalelse fra Europa-Parlamentet[2],

under henvisning til udtalelse fra Beskæftigelsesudvalget,

under henvisning til udtalelse fra Det Europæiske Økonomiske og Sociale Udvalg[3],

under henvisning til udtalelse fra Regionsudvalget[4], og

ud fra følgende betragtninger:

(1) Det fastslås i artikel 145 i traktaten om Den Europæiske Unions funktionsmåde (TEUF), at medlemsstaterne og Unionen arbejder på at udvikle en samordnet strategi for beskæftigelse og især for fremme af en velkvalificeret, veluddannet og smidig arbejdsstyrke og arbejdsmarkeder, som reagerer på økonomiske forandringer, med henblik på at nå de mål, der er fastsat i artikel 3 i traktaten om Den Europæiske Union (TEU).

(2) "Europa 2020-strategien", som Kommissionen har fremlagt, sætter Unionen i stand til at vende økonomien mod intelligent, bæredygtig og inklusiv vækst, ledsaget af høje beskæftigelses- og produktivitetsniveauer og et højt niveau af social samhørighed. Fem overordnede mål, der er nævnt i de relevante retningslinjer, udgør de fælles målsætninger, der skal være retningsgivende for medlemsstaternes indsats, idet der tages hensyn til deres relative udgangssituationer og nationale forhold og til Unionens stilling og forhold. Den europæiske beskæftigelsesstrategi er det vigtigste middel til gennemførelse af beskæftigelses- og arbejdsmarkedsmålsætningerne i den nye strategi.

(3) De integrerede retningslinjer er i overensstemmelse med Det Europæiske Råds konklusioner af 17. juni 2010. De giver præcis vejledning til medlemsstaterne om fastlæggelsen af deres nationale reformprogrammer og gennemførelsen af reformer. Beskæftigelsesretningslinjerne bør danne grundlag for alle landespecifikke henstillinger, som Rådet måtte rette til medlemsstaterne i henhold til artikel 148, stk. 4, i TEUF parallelt med de landespecifikke henstillinger, der rettes til medlemsstaterne i henhold til artikel 121, stk. 2, i TEUF. Beskæftigelsesretningslinjerne bør også danne grundlag for udarbejdelsen af den fælles rapport om beskæftigelsen, som Rådet og Kommissionen fremlægger for Det Europæiske Råd én gang om året.

(4) Gennemgangen af medlemsstaternes udkast til nationale reformprogrammer i den fælles beskæftigelsesrapport, der blev vedtaget af Rådet den 28. februar 2013, viser, at medlemsstaterne fortsat bør gøre deres yderste for at tage hånd om følgende prioriteter: at øge arbejdsmarkedsdeltagelsen og reducere strukturel arbejdsløshed, at udvikle en kvalificeret arbejdsstyrke, der svarer til arbejdsmarkedets behov, at fremme jobkvalitet og livslang læring, at sikre effektive uddannelsessystemer på alle niveauer og øge den andel af befolkningen, der har afsluttet en videregående eller tilsvarende uddannelse, at fremme social inklusion og at bekæmpe fattigdom.

(5) De retningslinjer for beskæftigelsen, der blev vedtaget i 2010, bør være stabile indtil 2014, således at der kan fokuseres på gennemførelsen af dem. Der bør indtil udgangen af 2014 kun foretages en begrænset ajourføring af beskæftigelsesretningslinjerne. I 2011 og 2012 og 2013 blev beskæftigelsesretningslinjerne opretholdt. De bør opretholdes for 2014 —

VEDTAGET DENNE AFGØRELSE:

Artikel 1

Retningslinjerne for medlemsstaternes beskæftigelsespolitikker som fastsat i bilaget til Rådets afgørelse af 21. oktober 2010 om retningslinjer for medlemsstaternes beskæftigelsespolitikker[5] opretholdes for 2014, og medlemsstaterne tager hensyn til dem i deres beskæftigelsespolitikker.

Artikel 2

Denne afgørelse er rettet til medlemsstaterne.

Udfærdiget i Bruxelles, den […].

På Rådets vegne

Formand

[1] KOM(2010) 2020 af 3.3.2010.

[2] EUT C […] af […], s. […].

[3] EUT C […] af […], s. […].

[4] EUT C […] af […], s. […].

[5] Rådets afgørelse 2010/707/EU af 21. oktober 2010 om retningslinjer for medlemsstaternes beskæftigelsespolitikker (EUT L 308 af 24.11.2010, s. 46).